Trokdrywer onder verdowing gehou weens erge wonde | Netwerk24
Trokdrywer onder verdowing gehou weens erge wonde
Deur Brümilda Swartbooi 10 Junie 2019 06:01
Bernard se vragmotor het heeltemal uitgebrand. Foto:
In die 30 jaar wat Bernard Groenewald (49) as ’n langafstand-vragmotor­bestuurder werk, het ’n tragedie soos dié van die afgelope naweek nog nooit met hom gebeur nie.
Só sê sy vrou, Ciska, wat nou langs sy hospitaalbed in die MediClinic Worcester waak.
Bernard is met ernstige brandwonde in die hospitaal opgeneem nadat hy in sy vragmotor se kajuit deur ’n petrolbom getref is. Hy het uitgespring en sy enkel beseer, en die groep aanvallers het hom gejaag en verder met petrolbomme bestook.
Die voorval het Sondagoggend 2 Junie omstreeks 01:35 op die N1 buite Touwsrivier plaasgevind.
Bernard en Ciska is Paarliete en bedryf Huddlestone Logistics saam.
Ciska sê niks is gesteel nie.
Bernard en Ciska se swaer, Jan Jansen (59), was met twee vragmotors en hul vragte van Saldanha na Johannesburg onderweg en het saam gery en het besluit om langs die pad te rus.
Die polisie sê een van die mans het wakker geword van ’n geluid by sy vragmotor se venster.
Hy het gesien die ander vragmotor, wat voor syne geparkeer gestaan het, was aan die brand.
“Dit is toe dat ’n aanvaller die venster aan die passasierskant gebreek en ’n vloeistof deur die venster gegooi het. Die kajuit het begin brand,” sê ’n woordvoerder van die polisie, sers. Suria Meyer.
Ciska sê Jan het gery om hulp te gaan soek alhoewel sy vragmotor ook deels aan die brand was.
Bernard het sewe mans gesien.
Toe nooddienswerkers op die toneel aankom, het Bernard etlike meters van sy vragmotor af gesit.
Standard het Dinsdag opgevolg oor Bernard se toestand. “Hy is steeds onder verdowing en gekoppel aan ventilasiepype. Daar is geen verandering nie,” sê Ciska.
Die polisie ondersoek ’n saak van poging tot moord en kwaadwillige saakbeskadiging. Teen druktyd is niemand nog in hegtenis geneem nie.